
Den 24. august 2021
Referat - ordinær generalforsamling i Grundejerforeningen: Lynderupvej 5-91.

Generalforsamlingen blev afholdt lørdag den 21. august 2021 på Lynderupvej nr. 43, kl. 14.00
Dagsorden ifølge vedtægterne:

1. Valg af dirigent

2. Bestyrelsens beretning og regnskab
3. Behandling af indkomne forslag
4. Valg til bestyrelse m.m.
a. Bent Nielsen er på valg. (Er indstillet på genvalg)
b. Desuden skal der vælges 1 suppleant til bestyrelsen og 1 revisor.

5. Fastsættelse af kontingent

6. Eventuelt

Niels Ole Hansen bød velkommen til mødet og udtrykte bestyrelsens glæde over, at der igen i år er mødt så mange op (24 deltagere). 
Ad. 1:

Leif Hildebrandt blev valgt til dirigent og Hanne blev spurgt om at tage referat. Generalforsamlingen indledtes med en kort præsentation af de fremmødte, hvorefter Leif konstaterede, at generalforsamlingen var indkaldt i overensstemmelse med foreningens vedtægter. 
Ad. 2:

Johan Sondrup Poulsen aflagde på bestyrelsens vegne beretning og nævnte, at der er god tilslutning til grundejerforeningen og mindede om, at medlemskab ikke er tinglyst men frivilligt. Han forklarede også, at håndteringen af grundejerforeningen og vejene, dvs. de 4 stikveje (som forbinder alle husparcellerne med kommunens tværgående grusvej), var opdelt i to af praktiske grunde. Der var udsendt 48 indkaldelser til generalforsamling og indbetaling af kontingent og vejbidrag. Johan oplyste, at 34 havde betalt kontingent og 37 vejbidrag i 2020. I 2021 er der indtil nu indbetalt 28 kontingenter og 31 vejbidrag. Erfaringsmæssigt plejer der at komme yderligere 5-7 indbetalinger, således at det forventes, at vi kommer op på samme niveau som i 2020. 

Vejene er generelt i god stand, men store regnskyl kan hurtigt ændre på vejenes tilstand. Der er en god aftale med Risgården, som gennem mange år har skrabet vejene og jævnligt tilført grus og derfor kender områdets veje. I sidste uge blev alle veje skrabet som følge af regnskyl. Johan nævnte, at bestyrelsen forventede større udgifter til vedligeholdelse af vejene pga. ændringerne i omfanget af regnskyl. Bestyrelsen opfordrede igen alle til at kontakte bestyrelsen, hvis der opstår problemer med vejene. Det vil sikre, at vejene hurtigst muligt vil blive udbedret, evt. ved tilkaldelse af Risgården. Sidste efterår glemte Risgården desværre at tilføre grus til den lille stikvej ved nr. 13-17, men det er aftalt, at når der næste gang skal tilføres grus, vil det også omfatte den lille stikvej. På sidste års generalforsamling blev der snakket om en fælles løsning omkring beskæring af træer og buske til sikring af fremkommeligheden på stikvejene, men pga. covid-19 var bestyrelsen ikke gået videre med dette. Bestyrelsen mener fortsat, at det er den enkelte grundejers ansvar og forpligtelse at sikre beskæring og fældning af træer og buske helt ud til stikvejene. Kravene til højde og bredde ved såvel offentlige veje og private fællesveje (som vores stikveje er) er nærmere beskrevet her: https://viborg.dk/service-og-selvbetjening/trafik-og-veje/veje/drift-af-veje-vandloeb-og-alt-det-groenne/klipning-af-traeer-og-beplantning/ . På side 1 står der vedr. klipning af træer og beplantning: ’Hvis din grund ligger ud mod vej eller sti, skal du klippe og beskære den side, der vender ud med vejen/stien. Beplantningen skal beskæres, så den holdes inde på privat område. Kommunen kan i henhold til Vejloven og Lov om private fællesveje kræve at klipning/beskæring bliver udført’. Der er også vist en figur, som viser kravene til beskæringshøjde og –bredde. - Efter spørgsmål blev det uddybet, at kommunen direkte kan kræve, at den enkelte grundejer beskærer/fælder, og hvis det ikke sker, kan kommunen gennemføre beskæringen for grundejerens regning. 
Stier og græsarealer bliver fortsat klippet af Tage Sloth, som også beskærer buskene (hybenroserne) langs stierne. Nu omfatter klipningen også området ved bænkene nede ved fjorden. Der er indtil nu ikke gjort noget ved den skæve del af stien, men bestyrelsen vil i samråd med grundejerne tage en snak med Tage Sloth om, hvad der kan gøres (skånsom løsning). 
Johan nævnte derefter, at renovation var et stort punkt på sidste års generalforsamling. Takket være et godt samarbejde med Viborg Kommune, er der nu fundet en løsning, som der er stor tilfredshed med. Johan nævnte dog, at der havde været enkelte situationer, hvor der var stillet affald ved siden af containerne, som havde været fyldt op. Ved opringning til REVAS (søde og venlige) var dette dog straks blevet løst. Bestyrelsen opfordrede til, at man selv ringer til REVAS (tlf. 86613955), hvis det sker igen. Flere ytrede generel stor tilfredshed med den nye affaldshåndtering.
Regnskaberne blev omdelt og derefter gennemgået (se bilagene). Bestyrelsen er glad for, at foreningen har en god økonomi, så der er noget at arbejde med, når der fx er behov for udbedring af vejene efter regnskyl o.a. 
Kommentarer til beretning og regnskaber: 
Beskæring af træer/buske: Flere spurgte om, hvor stort problemet egentlig er? Flere grundejere er heldigvis blevet bedre til at beskære, men der kan fortsat være udfordringer, når store køretøjer (lastbiler med materialer mv.) og traktorer (tømning af septiktanke mv.) skal betjene området. Det blev nævnt, at der havde været en henvendelse fra kommunen til grund-/lodsejerne langs den kommunale grusvej vedr. fremkommelighed til renovationsområdet. Flere oplyste, at Gettermann havde fået Mikkel Vad til at beskære træer/buske med rundklinge, og at beskæring af træer i den højde var vanskelig og hårdt. Det blev nævnt, om der kunne indkøbes fælles værktøj egnet til denne type beskæring. Der var en længere diskussion om, hvilket ansvar den enkelte grundejer har ift. det fælles ansvar og til kommunens ansvar (den kommunale grusvej). Afslutningsvist pegede bestyrelsen på, at det er den enkelte grundejers ansvar men pegede samtidig på, at man kom langt med fælles hjælp og en grensaks/sav. 

Herefter godkendte generalforsamlingen beretningen.

Det blev nævnt, at det kunne være svært at gennemskue regnskaberne og indbetalingen, når regnskabsåret ikke fulgte kalenderåret. Det blev foreslået, at reminder om manglende indbetaling blev udsendt i det indeværende efterår i stedet for den efterfølgende sommer. Det lovede bestyrelsen at gøre. Der blev spurgt til, hvad udgifterne til klipning konkret blev brugt til. Johan uddybede, at klipningen omfattede stierne ved fjorden, bålpladsen, bænkepladserne ved fjorden efter en aftalt plan. Som nævnt omfatter arbejdet også beskæring af hybenroser og buske langs samme stier. Stierne klippes 6 gange i løbet af sommeren. På et spørgsmål om, hvorfor indkaldelse om betaling mv. ikke bare kan klares via mailsystemet, svarede Johan, at han meget gerne vil fastholde systemet baseret på adresser, som i virkeligheden er det eneste ’nagelfaste’ og sporbare system. 
Herefter godkendte generalforsamlingen regnskabet.

Ad. 3:

Hjertestarter: På sidste års generalforsamling blev det vedtaget at søge facts om hjertestartere til fremlæggelse på generalforsamlingen i år. Kim og Inge (nr. 65B) lovede at udarbejde en redegørelse, som var fremsendt til bestyrelsen. Da de ikke selv havde mulighed for at være til stede ved generalforsamlingen, fremlagde Johan redegørelsen og indledte med at takke for et grundigt oplæg. Oplægget indeholdt 4 kommenterede ideer/forslag: (1) Viborg Kommune havde sagt nej til at sponsere en hjertestarter i området, (2) Mulighed for sponsering af hjertestarter vha. private sponsorer (nok mest for idrætsanlæg o.lign.), (3) Tryg Fonden havde oplyst, at der kunne søges to gange årligt om opsætning af hjertestarter (leveres og serviceres gratis i 3 år), og (4) Selv-eje, dvs. at grundejerforeningen selv indkøber og klarer service. Økonomi: indkøb af hjertestarter 15.000 kr; service 2.000-2.500 kr/år; strøm 400 kr/år (alle ca. beløb). Placering: hjertestarteren skal placeres i varmeskab med el (Kim og Inge vil godt lægge gavl til). Inge og Kim lagde op til, at det kun var ide/forslag-nummer 3 og 4, der var relevant, hvis der var opbakning i grundejerforeningen. 
Der var en meget lang og bred diskussion om: hjerteløbere, hvad batter det, målgruppen, evt. samarbejde med andre grundejerforeninger i området, fordele og ulemper, succesraten, aldersgrupper, tidsfaktorens betydning, lægefaglige statistikker og meget andet. Der var enighed om, at det var generalforsamlingen, der skulle tage stilling til, om (1) bestyrelsen skulle gå videre med Trygfonden og derefter fremlæggelse på næste generalforsamling eller (2) at det droppes at gå videre med arbejdet. Det blev bestemt, at der var tre afstemningsmuligheder: (a) FOR (at gå videre), (b) IMOD (at gå videre), (c) hverken FOR eller IMOD (at gå videre). Afstemningen (en stemme pr. repræsenteret hus) viste, at der var klar tilslutning til, at bestyrelsen IKKE skulle gå videre med arbejdet. Bestyrelsen tog dette til efterretning og lovede at takke Kim og Inge for et godt og sagligt arbejde. 
Betaling af kontingent og vejbidrag (Karin nr. 13): Som en følge af, at regnskabet ikke følger kalenderåret, er det vanskeligt at se, hvordan tilslutningen til foreningen i virkeligheden er. Dette blev allerede berørt under fremlæggelsen af regnskabet, hvor det blev aftalt at udsende remindere allerede om efteråret.
Manglende grus på den lille stikvej ved nr. 13-17 (Karin nr. 13): Dette blev også nævnt under beretningen. Det blev aftalt, at Risgården lægger en lille bunke grus ved postkassen (nr. 13). Så fordeler Karin og Jacques selv.
Glansbladet hæg (Karin nr. 13): Karin havde medbragt en gren, så alle kunne se, hvordan glansbladet hæg ser ud. Baggrunden er, at glansbladet hæg er en invasiv art, som breder sig med voldsom hastighed pga. af de mange frø, buskene/træerne sætter. Frøene spredes i høj grad af fugle og spirer nemt, hvor fuglenes klatter lander. Der er en generel frygt for, at glansbladet hæg i løbet af en kort årrække vil dominere landskaberne og udgør en trussel mod vores oprindelige buske og træer. Derfor er det vigtigt, at vi alle bidrager til bekæmpelsen af den. Dette gøres meget nemt ved at trække de små nyspirede planter op. Karin opfordrede også alle til at fælde de større træer og buske, som bærer de mange frugter.
Problemet med glansbladet hæg har været oppe på tidligere generalforsamlinger med samme opfordring (se evt. referat fra 2019; mere om glansbladet hæg (https://mst.dk/natur-vand/natur/artsleksikon/froeplanter/glansbladet-haeg/ ). 

Ad. 4:

Bent blev genvalgt til bestyrelsen, Søren blev genvalgt som revisor (var ikke tilstede men havde på forhånd givet positivt tilsagn) og Minna som suppleant til bestyrelsen. 

Ad. 6:
Bestyrelsen nævnte, at foreningens beholdning var god til trods for store udgifter til vedligehold/udbedring af veje og stier og foreslog uændret kontingent. Beslutning: uændret kontingent til grundejerforening (250 kr.) og til ’vejkassen’ (500 kr.).  
Ad. 7 Evt.: 

Intet
Niels Ole takkede dirigenten for at lede generalforsamlingen sikkert gennem punkterne. 
Generalsamlingen blev herefter afsluttet med kaffe og kage, gode snakke og hygge.

Referent: Hanne Poulsen 

Bestyrelsen:

Bent Nielsen
Johan Poulsen 

Niels Ole Hansen

Hjemmeside: www.lynderupvej.dk

